text: 45 minutter i helvede i Horsens 
  30 oktober 2014 kl. 06.26
  I fodboldens pokalturnering fik AC Horsens fra 1. division en rigtig lærestreg af Esbjerg fB fra superligaen. "Den gule fare" blev ydmyget 0-7.
  Spillerne fra fodboldklubben AC Horsens oplevede onsdag aften noget, der lignede den ultimative ydmygelse.
  Klubben, der ligger nummer fire i den næstbedste række, tabte 0-7 hjemme i pokalturneringens tredje runde til Esbjerg, der er nummer 10 i Superligaen.
  - I anden halvleg pisser de lige igennem fem gange og scorer fem mål, og det var forfærdeligt at være med til. Det var 45 minutter i helvede, siger AC Horsens-forsvareren Jacob Berthelsen til klubbens hjemmeside.
  Nu skal de sønderbombede Horsens-spillere forsøge at rejse sig til søndagens ligakamp hjemme mod Skive.
  